Diari Oficial de la Generalitat Valenciana


Sumari del DOGV 7436, del 05-01-2015 (2014/11780)

RESOLUCIÓ de 28 de novembre de 2014, de la directora general de Medi Natural, per la qual es delimiten les zones de protecció per a l'alimentació d'aus necròfagues.
--------------------------------------------------------------------------------------------------------------------------------------------------------------------

### Dades del document

Número de DOGV
:   7436

Data del DOGV
:   05-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/11553


Data del document
:   28-11-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Correcció d'errades

RESOLUCIÓ de 28 de novembre de 2014, de la directora general de Medi Natural, per la qual es delimiten les zones de protecció per a l'alimentació d'aus necròfagues. [2014/11512]  
El punt 2 de l'article 5 del Reial Decret 1.632/2011, de 14 de novembre, pel qual es regula l'alimentació de determinades espècies de fauna silvestre amb subproductes animals no destinats al consum humà, establix que l'òrgan competent en matèria de gestió de fauna silvestre delimitarà les zones de protecció per a l'alimentació d'espècies necròfagues d'interés comunitari.  
A la Comunitat Valenciana l'espècie d'au necròfaga més significativa quant al nombre és el voltor lleonat (Gyps fulvus), seguida de l'aufrany (Neophron percnopterus). La major població reproductora es localitza en l'interior de Castelló, la qual cosa va justificar que les zones amb major concentració foren declarades com a zones d'especial protecció per a aus (ZEPA), per Acord del Consell de 5 de juny de 2009 (DOCV 6031, 09.06.2009).  
Per la Resolució del director general de Medi Natural de 18 de juny de 2012, es va declarar com a zona de protecció per a l'alimentació d'aus necròfagues, als efectes del Reial Decret 1.632/2011, un espai, la ZEPA de l'Alt Maestrat, Tinença de Benifassà, Turmell i Vallivana (Codi Xarxa Natura ES0000465) a la província de Castelló. Des de llavors, la població d'ambdós aus carronyeres ha continuat creixent i expandint-se, amb nuclis reproductors també a València i Alacant.  
  
Ateses les dificultats dels titulars d'explotacions ramaderes de remugants en extensiu per a eliminar les baixes en zona de muntanya, la Direcció General de Producció Agrària i Ramadera (Conselleria de Presidència i Agricultura, Pesca, Alimentació i Aigua) va proposar la creació de noves zones de protecció.  
Respecte a les necessitats alimentàries d'estes espècies, segons estimació del Servici de Vida Silvestre, la xarxa de menjadors existents, localitzats en l'interior de Castelló, aporta menys del 50 per cent de l'aliment necessari per al seu manteniment. Per tant, les necessitats tròfiques dels voltors, i per extensió de les aus carronyeres, no estan satisfetes totalment pels menjadors de funcionament regular. D'altra banda, tampoc no és desitjable que així siga, sent preferible que mantinguen el seu comportament explorador i que ajusten la seua població a la disponibilitat de carronyes en el camp.   
Per tot allò adés exposat i vist l'informe del Servici de Vida Silvestre, resolc:  
  
Únic  
Declarar, als efectes del Reial Decret 1.632/2011, de 14 de novembre, pel qual es regula l'alimentació de determinades espècies de fauna silvestre amb subproductes animals no destinats al consum humà, com a zones de protecció per a l'alimentació d'aus necròfagues, les Zones d'Especial Protecció per a Aus (ZEPA) de:  
Penyagolosa (Codi Xarxa Natura ES0000446)   
Serra d'Espadà (Codi Xarxa Natura ES0000468)   
Alt Túria i Serra del Negrete (Codi Xarxa Natura ES0000449)   
Serra de Martés - Muela de Cortes (Codi Xarxa Natura ES0000212)  
Serres de Mariola i el Carrascar de la Font Roja (Codi Xarxa Natura ES0000474)  
  
Totes estes declarades per Acord de 5 de juny de 2009, del Consell, d'ampliació de la Xarxa de Zones d'Especial protecció per a les aus (ZEPA) de la Comunitat Valenciana. (DOCV 6031, 09.06.2009), i la delimitació i característiques de la qual figuren en els annexos a eixe acord, i l'Acord de 27 de novembre de 2009, del Consell, de correcció d'errors en els annexos I i II de l'Acord de 5 de juny, del Consell, d'ampliació de la Xarxa de Zones d'Especial protecció per a les aus (ZEPA) de la Comunitat Valenciana (DOCV 6155, 30.11.2009).  
  
València, 28 de novembre de 2014.- La directora general de Medi Natural: Salomé Pradas Ten.